钦定古今图书集成/明伦汇编/官常典/第467卷 > 桓康
## 钦定古今图书集成/明伦汇编/官常典/第467卷 > 桓康

按《南齐书》本传：“康，北兰陵承人也。勇果骁悍。宋大明
中，随太祖为军容，从世祖在赣县。泰始初，世祖起义，
为郡所絷，众皆散。康装担一头贮穆后，一头贮文惠
太子及竟陵王子良，自负置山中，与门客萧欣祖、杨
瑑之、皋分、喜、潜三奴、向思奴四十馀人相结，破郡狱，
出世祖。郡追兵急，康等死战，破之。随世祖起义，摧坚”
陷阵，膂力绝人，所经村邑，恣行暴害，江南人畏之，以
其名怖小儿，画其形以辟疟，无不立愈。见擢为世祖
冠军府参军，除殿中将军、武骑常侍，出补襄贲令。桂
阳事起，康弃县还都，就太祖会。事平，除员外郎。元徽
五年七月六日夜，少帝微行至领军府，帝左右人曰：
“一府人皆眠，何不缘墙入？”帝曰：“我今夕欲一处作，适
待明日夜。”康与太祖所养健儿卢荒向黑，于门间听
得其语。明夕，王敬则将帝首至，扣门，康谓是变与荒
黑。晓下，拔白刃欲出，仍随入宫。太祖镇东府，除康武
陵王中兵宁朔将军，带兰陵太守，常卫左右。太祖诛
黄回，回时为南兖州，部曲数千欲收，恐为乱，召入东
府，停外斋，使康将数十人数回罪，然后杀之。回初与
屯骑校尉王宜与同石头之谋，太祖隐其事，犹以重
兵付回而配以腹心。宜与拳捷，善舞刀楯。回尝使十
馀人以水交洒，不能著。既虑宜与反，已乃先撤其军
将。宜与不与，回发怒，不从处分，擅斩之。诸将因此白
太祖，以回握彊兵，必遂反复。康请独往刺之，太祖曰：
“卿等何疑甚，彼无能为也。”及回被召上车，爱妾见赤
光冠其头至足，苦捉留，回不肯止。时人为之语曰：“欲
侜张问桓康。”除后军将军、直阁将军、南濮阳太守，宁
朔如故。建元元年，封吴平县伯，五百户，转辅国将军、
左军将军、游击将军，太守如故。太祖谓康曰：“卿随我
日久，未得方伯，亦当未解我意，政欲与卿先共灭魏
耳。”魏动，遣康行假节，寻进冠军将军。三年春，于淮阳
与魏战，大破之，进兵攻陷魏樊谐城。太祖喜，敕康迎
淮北义民，不克。明年，以康为持节、督青冀二州、东徐
之东莞琅邪二郡、朐山戍、北徐之东海、涟口戍诸军
事、青冀二州刺史，冠军如故。世祖即位，转骁骑将军，
复前军郡。其年卒。诏曰：“康昔预南勋，义兼常怀，倍深
恻怆。凶事所须，厚加料理。”年五十七。